ORDE do 11 de abril de 2007 pola que se establecen as bases e se convocan as axudas destinadas á participación e adquisición de animais nos certames de gando de raza pura de carácter nacional e internacional que se vai celebrar en Galicia no ano 2007.
CONSELLERÍA DO MEDIO RURAL — III. OUTRAS DISPOSICIÓNS — 18/04/2007

O programa de mellora gandeira de Galicia contempla como unha ferramenta de mellora da facenda gandeira galega, a difusión do programa xenético acadado nas explotacións gandeiras á xeneralidade da poboación da raza de que se trate. A presenza en gandarías de carácter nacional e internacional axudan a mellorar a eficacia e a profesionalidade do sector galego contribuíndo á súa viabilidade a longo prazo.
Os certames gandeiros teñen como obxectivo pór de manifesto os logros obtidos no proceso selectivo, mostrar os seus avances e dar a coñecer as razas gandeiras con implantación en Galicia, tanto na mellora das súas producións como na extensión do número de criadores, co valor engadido de xerar un mercado de reprodutores selectos.
A orde do Ministerio de Agricultura, Pesca e Alimentación do 17 de marzo de 1988, pola que se actualizan e regulan os certames de gando de raza pura de carácter nacional e internacional e se fixan os estímulos á participación neles, establece as bases de fomento a estas actividades.
A orde APA/847/2005, do 30 de marzo, que modifica a anterior, establece que co novo marco normativo imposto pola Lei 38/2003, xeral de subvencións, do 17 de novembro, precísase adaptar as bases reguladoras destas axudas.
As actividades para subvencionar enmárcanse no disposto nas directrices comunitarias sobre axudas estatais ao sector agrario e forestal 2007-2013 (2006/C 319/01), tendo en conta o Regulamento (CE) 1320/2006, polo que se establecen normas para a transición á axuda ao desenvolvemento rural establecida no Regulamento (CE) 1698/2006 do Consello.
En consecuencia, de acordo co previsto no artigo 30.1º.3 do Estatuto de autonomía de Galicia, e no uso das facultades que me confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, a Lei 1/1983, reguladora da Xunta e do seu presidente,
DISPOÑO:
Artigo 1º.-Obxecto.
O obxecto desta orde é establecer, en réxime de concorrencia competitiva, as bases reguladoras das axudas encamiñadas a estimular a participación e adquisición de exemplares de gando de raza pura nos distintos certames de carácter nacional e internacional que se celebrarán durante o ano 2007 na Comunidade Autónoma de Galicia, e proceder á súa convocatoria para o ano 2007.
Artigo 2º.-Ámbito de aplicación.
O ámbito de aplicación desta orde será o territorio da Comunidade Autónoma de Galicia.
Artigo 3º.-Calendario e exixencias sanitarias e zootécnicas.
Os certames de gando de raza pura de carácter nacional e internacional que se celebrarán en Galicia no ano 2007, sen prexuízo de posteriores modificacións derivadas da aprobación do calendario de certames gandeiros para o ano 2007 pola Dirección Xeral de Gandaría do Ministerio de Agricultura, Pesca e Alimentación, será o que se recolle no anexo II desta orde.
As exixencias sanitarias dos animais e explotacións participantes e das explotacións de destino, e as exixencias zootécnicas dos animais participantes nos distintos certames están recollidos no anexo I da orde do Ministerio de Agricultura, Pesca e Alimentación, do 17 de marzo de 1988 (BOE nº 70, do 22 de marzo de 1988) e as súas modificacións.
Artigo 4º.-Beneficiarios.
Serán beneficiarios das axudas pola participación e adquisición de animais os titulares das explotacións gandeiras e as asociacións de criadores de razas puras ou as súas federacións, cooperativas gandeiras e sociedades agrarias de transformación que cumpran cos requisitos establecidos no anexo I da
orde do Ministerio de Agricultura, Pesca e Alimentación, do 17 de marzo de 1988 (BOE nº 70, do 22 de marzo de 1988).
Os criadores que participen nos distintos programas deberán cumprir na súa explotación as normas mínimas autonómicas, estatais e comunitarias en materia sanitaria, de identificación, de alimentación, de ambiente, de hixiene e benestar dos animais.
Artigo 5º.-Axudas.
1. As axudas poderán consistir en:
a) Subvencións a tanto global por animal pola súa participación en certames gandeiros, nacionais e internacionais que se celebren en Galicia.
b) Subvencións para a adquisición de gando nas poxas e concursos-poxa nacionais que se celebren en Galicia.
2. A contía das axudas será a seguinte:
a) Por cada animal participante en concursos, concursos-poxas, poxas nacionais, exposicións nacionais e internacionais, a subvención será a seguinte,
Concursos-poxa e exposicións nacionais e internacionais:
-Bovino e equino: ata 50 euros.
-Porcino: ata 20 euros.
-Ovino e cabrún: ata 16 euros.
En poxas nacionais: as cantidades anteriores reducidas ao 50 por cento.
Cunha subvención máxima global por raza e certame de 15.000 euros para bovino e equino, 6.400 euros para ovino e cabrún e 8.000 euros para porcino.
b) Por cada animal adquirido da raza Rubia Galega nas poxas nacionais e concursos poxas a subvención será ata 760 A por macho e ata 400 A por femia, cun número máximo de reprodutores a adquirir de 40 machos e 40 femias. Os exemplares adxudicados ás asociacións de criadores de razas puras ou as súas federacións, cooperativas gandeiras e sociedades agrarias de transformación terán dereito a unha subvención adicional dun 10 por cento sobre a establecida para os gandeiros individuais.
c) Por cada animal adquirido da raza Limusina nas poxas nacionais e concursos poxas a subvención será de ata 550 A por macho e ata 270 A por femia, cun número máximo de reprodutores a adquirir de 160 machos e 10 femias. Os exemplares adxudicados ás asociacións de criadores de razas puras ou as súas federacións, cooperativas gandeiras e sociedades agrarias de transformación terán dereito a unha subvención adicional dun 10 por cento sobre a establecida para os gandeiros individuais.
En todo caso debe tratarse de exemplares valorados con índice xenético positivo de acordo co esquema de selección da súa raza ou exemplares fillos de sementais con proba de descendencia positiva.
Estes méritos xenéticos deben figurar na carta xenealóxica dos animais ofertados.
A dita condición debe ser, con carácter obrigatorio, verificada polo inspector de raza, e figurar certificada no impreso oficial de poxa.
Artigo 6º.-Solicitudes e prazos de presentación.
1. Presentación de solicitudes como compradores de gando: poderán participar como compradores nas poxas nacionais ou concursos-poxas de gando selecto que se celebrarán en Galicia as persoas físicas ou xurídicas propietarias de explotacións gandeiras e os titulares de paradas de sementais oficialmente aprobadas, sempre que se dean as seguintes condicións:
a) Que acrediten a súa condición de titular de explotación ou de parada de sementais ante os servizos correspondentes da Comunidade Autónoma de Galicia, mediante solicitude que conteña, polo menos, os requisitos e datos que figuran no modelo establecido no anexo I desta disposición.
b) Comprometerse a cumprir os requisitos determinados polos programas que, con carácter específico, teña establecido a Comunidade Autónoma de Galicia e o Ministerio de Agricultura, Pesca e Alimentación en materia gandeira, segundo os casos.
c) Dispor antes da poxa ou completar coas femias adquiridas nela dos efectivos mínimos por explotación que fixan as respectivas regulamentacións específicas dos seus libros xenealóxicos.
d) Comprometerse a cumprir os programas de saneamento gandeiro oficialmente establecidos.
Os beneficiarios das axudas deberán xustificar o cumprimento da finalidade para a cal foron concedidas e a aplicación dos fondos percibidos, mediante a presentación, no prazo que se prevexa na convocatoria, de, polo menos, a seguinte documentación:
a) A acreditativa do cumprimento dos requisitos do solicitante.
b) Copia do acta erguida polo director do certame que conteña os datos do gandeiro participante ou adxudicatario e a relación de exemplares con que participou ou que lle foron asignados en poxa pública, detallados por especies e razas, facendo constar expresamente, se é o caso, se o adxuticatario é unha entidade asociativa gandeira.
No caso de explotacións gandeiras, o número máximo de machos a solicitar non superará o 3 por 100 do número de reprodutoras existente na súa explotación.
2. As entidades públicas non poderán presentar nin adquirir gando nos certames regulados por esta disposición salvo no caso de exposicións de carácter nacional, sen percibir por isto ningún tipo de axuda.
3. As solicitudes de axuda, segundo o modelo do anexo I, presentaranse, no prazo dun mes contado desde o día seguinte á celebración do certame, preferentemente nos rexistros dos órganos dependentes da Consellería do Medio Rural. Así mesmo, poderanse presentar nos rexistros de calquera órgano administrativo que pertenza á Administración xeral do Estado, á de calquera administración das comunidades autónomas, ou a algunha das entidades que integran a administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o Regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo,
do servizo postal universal e de liberalización dos servizos postais, presentándose en sobre aberto, co obxecto de que na cabeceira da primeira folla do documento que se queira enviar se faga constar, con claridade, o nome da oficina, a data, o lugar e a hora e minuto da súa admisión.
Á solicitude de axuda, segundo o modelo do anexo I, deberá xuntarse a seguinte documentación:
-Fotocopia cotexada do código de identificación fiscal.
-Acreditación da personalidade xurídica da entidade solicitante e os seus estatutos, se é o caso.
-Acreditación da representatividade do solicitante, se é caso.
-Certificado orixinal da entidade financeira sobre a titularidade da conta en que se solicita o ingreso do importe da axuda.
-Documentos acreditativos do cumprimento dos requisitos zootécnicos e sanitarios da explotación e dos animais do solicitante.
-Declaración do conxunto de todas as solicitudes efectuadas ou concedidas para o mesmo proxecto das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien o proxecto ou, se é o caso, cubrir, debidamente asinada, a declaración que figura no anexo I.
4. Os titulares de explotacións gandeiras, cooperativas agrarias e sociedades agrarias de transformación, criadores de razas puras, que leven animais
para participar nos certames, poderán solicitar as axudas establecidas pola participación no prazo dun mes a partir da súa finalización. As axudas por adquisición de reprodutores deberán solicitarse no mesmo prazo.
5. A presentación da solicitude de concesión de axuda polo interesado implicará a autorización á Dirección Xeral de Produción, Industrias e Calidade Agroalimentaria para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Así mesmo, de acordo co establecido na disposición primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
6. Porén, quedan exentas de achegar os xustificantes do cumprimento das obrigas a que se refire o artigo 78 do texto refundido la Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, as especificadas no artigo 41 da Lei de orzamentos xerais da Comunidade Autónoma de Galicia para o ano 2007.
7. Se a documentación aportada for incompleta ou presentar errores corrixibles, requerirase ao responsable para que no prazo de dez días hábiles, desde o seguinte ao de recepción do requirimento, emende a falla ou acompañe os documentos preceptivos, con advertencia de que, se non o fixer, se terá por desistido da súa solicitude, de acordo co establecido no artigo 71 da Lei 30/1992, do 26 de novembro, na súa redacción dada pola Lei 4/1999, do 13 de xaneiro.
8. A Consellería do Medio Rural poderá solicitar dos peticionarios toda a información e xustificacións técnicas e económicas que considere necesarias, co obxecto de comprobar a realización das actuacións subvencionables e os custos derivados.
Artigo 7º.-Tramitación e resolución.
O órgano instrutor do procedemento será a Dirección Xeral de Produción, Industrias e Calidade Agroalimentaria. O expediente será resolto polo conselleiro do Medio Rural, por proposta do director xeral de Produción, Industrias e Calidade Agroalimentaria.
De acordo co artigo 24 da Lei 38/2003, do 17 de novembro, xeral de subvencións, a avaliación das solicitudes ou peticións efectuadas conforme os criterios, formas e prioridades de valoración establecidos nesta norma reguladora, será efectuada en réxime de concorrencia competitiva, por un órgano
colexiado constituído para o efecto, formado por, presidente, o subdirector xeral de Gandaría; vogal, o xefe do Servizo de Planificación Gandeira, e secretario, o xefe do Servizo de Producións Gandeiras. Unha vez avaliadas as solicitudes, este órgano colexiado emitirá informe en que se concrete o resultado da avaliación efectuada. O órgano instrutor, á vista do expediente e do informe do órgano colexiado, formulará a proposta de resolución.
O prazo máximo para a resolución e notificación será de nove meses contados a partir do día seguinte ao da entrada da solicitude no rexistro do órgano competente. A falla de notificación no dito prazo poderase entender desestimatoria das solicitudes de axuda. Esta resolución pon fin á vía administrativa e contra ela poderá presentarse recurso potestativo de reposición ante o mesmo órgano no prazo dun mes a partir do día seguinte ao da súa notificación, ou ben, alternativamente, recurso contencioso-administrativo no prazo de dous meses contados a partir do día seguinte ao da notificación.
En ningún caso o importe concedido poderá superar o valor do animal.
Artigo 8º.-Seguimento e control da concorrencia e acumulación de subvencións, axudas, ingresos ou recursos que financien as actividades subvencionadas.
1. Xunto coa solicitude inicial, os peticionarios das axudas presentarán unha declaración de conxunto de todas as solicitudes efectuadas ou concedidas, para o mesmo proxecto, das distintas administracións ou entes públicos, así como doutros ingresos ou recursos que financien as actividades subvencionadas ou o anexo I debidamente cuberto.
2. En calquera caso, coas xustificacións, e se houber modificación da declaración anterior, o peticionario presentará unha declaración complementaria do conxunto das axudas solicitadas, tanto das aprobadas ou concedidas como das pendentes de resolución, para un mesmo proxecto, das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionadas.
Artigo 9º.-Criterios de adxudicación e control da execución dos programas.
Na concesión das subvencións, terán preferencia, polo menos, as solicitudes de titulares das explotacións gandeiras que participen a título individual, sobre as das cooperativas gandeiras e sociedades agrarias de transformación, e estas, pola súa vez, sobre asociacións de criadores de razas puras ou as súas federacións. De entre as primeiras, terán prioridade as solicitudes das explotacións gandeiras pertencentes a Asociacións de Defensa Sanitaria Gandeira (ADSG). Así mesmo, unha vez aplicada
a devandita preferencia, cando o importe das solicitudes ou resolucións ditadas pola autoridade competente exceda os importes que financien esta orde, procederase a reducir proporcionalmente as contías unitarias das axudas, a fin de non superar a devandita contía total.
O control da execución dos programas levarao a cabo a Dirección Xeral de Produción, Industrias e Calidade Agroalimentaria.
Artigo 10º.-Modificación das axudas.
1. Toda alteración das condicións tidas en conta para a concesión da subvención, poderá dar lugar á modificación da resolución de concesión. Así mesmo, a obtención concorrente de subvencións outorgadas por outras administracións ou entes públicos ou privados, nacionais ou internacionais, cando o importe total das axudas percibidas por cada beneficiario supere os máximos previstos nesta orde ou na normativa comunitaria aplicable, dará lugar á redución proporcional que corresponda no importe das subvencións reguladas nesta orde, ata respectar o devandito límite.
2. Producirase a perda do dereito ao cobramento total ou parcial da subvención, no suposto de falla de xustificación ou de concorrencia dalgunha das causas previstas no artigo 37 da Lei 38/2003, do 17 de novembro, xeral de subvencións.
Artigo 11º.-Reintegro da axuda e obriga de facilitar información.
O interesado ten a obriga do reintegro, total ou parcial, da subvención ou axuda pública percibida no suposto de incumprimento das condicións establecidas para a súa concesión e nos demais supostos previstos no artigo 37.1º da Lei 38/2003, do 17 de novembro, xeral de subvencións, e no artigo 78 do texto refundido da Lei de réxime financeiro e orzamentario de Galicia (Decreto lexislativo 1/1999). Así mesmo, ten a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como as que lle solicite calquera órgano comunitario de inspección ou control.
Artigo 12º.-Réxime de incompatibilidades.
As axudas establecidas nesta orde son compatibles con outras subvencións, axudas, ingresos ou recursos para a mesma finalidade, procedentes de calquera Administración ou ente público ou privado, nacional, da Unión Europea ou de organismos internacionais, sempre que se cumpran os límites establecidos na normativa aplicable e que en ningún caso se supere o custo total da actividade financiada.
Artículo 13º.-Financiamento.
1. As axudas que deriven da aplicación desta orde financiaranse con cargo á seguinte aplicación orzamentaria dos orzamentos xerais da Comunidade Autónoma de Galicia para o ano 2007: 11.03.713-C 771.2: 25.000 euros.
2. Así mesmo, os importes dos orzamentos xerais da Comunidade Autónoma de Galicia con que se financiarán estas axudas poderanse incrementar con fondos comunitarios, estatais ou autonómicos achegados para o efecto.
Estas axudas son cofinanciadas polo Feoga-Orientación nun 75%.
Disposicións adicionais
Primeira.-En todas aquelas cuestións non previstas nesta orde será de aplicación o disposto na Lei 38/2003, do 17 de novembro, xeral de subvencións, e nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Segunda.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar cantas disposicións sexan necesarias para a aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de abril de 2007.
Alfredo Suárez Canal
Conselleiro do Medio Rural
ANEXO II
Calendario oficial de certames de gando de raza
pura para o ano 2007
Concursos-poxa e poxas nacionais.
ADAY-Lugo: 21-23 xuño-Vacún Rubia Galega.
ADAY-Lugo: 11-13 outubro-Vacún Rubia Galega e Limusina.
-Exposicións nacionais.
Santiago de Compostela: 17 maio-Cabalo Pura Raza Galega.
Semana Verde de Galicia-Silleda: 13-17 xuño.
ExpoLugo 2007-Lugo: 4-7 outubro.